奉和陳德召遊惠山見寄三十韵
作者：仲并
朝代：宋

paragraphs: 飛埃喜污人，餘事忌掛眼。
酒浪綠可親，山光翠相挽。
折腰素非願，被面有餘赧。
從來萬事空，此去百念滿。
恰憶茲山遊，判作經年款。
駕言隨所如，歌笑爲君莞。
洗耳聽潺湲，緩步踏𡾰嵼。
褰裳跨風磴，捫蘿度雲棧。
禾黍豈離離，棗下初纂纂。
川原供遐矚，筍蕨中去莧。
桃李傾城姿，松杉萬金産。
雪浪逗冰泉，乳花浮玉碗。
相望一牛鳴，不憚四牡痯。
層閣神所宅，敗簷我將館。
心求千佛印，手罷七年板。
勝槩何時無，羈懷自悲潸。
小院昔徜徉，東風未暄暖。
夜語聯僧榻，晨炊共華饌。
羊腸一分襟，雁背幾折簡。
於今懷舉桉，過公倦開琖。
早知玉樹摧，不如春思短。
塵容久難贖，樂事貧益罕。
佳篇分錦繡，和氣回絃管。
差肩招隠些，下視廣陵散。
指蹤去路迷，加鞭客情懶。
誅茅行可卜，鼓棹過幾返。
避喧諧良圖，結鄰得佳伴。
萍蓬豈願餘，斗筲未須算。
荒凉石逕深，蹭蹬雲色晚。
歸鞅那得遲，霜鬢侵韋誕。